## Sanitat posa en marxa la Unitat d'Assistència Psicològica a les famílies de les persones que han mort per les inundacions

*** Esta unitat, activa en Fira València des de dimecres que ve, disposarà de 30 psicòlegs i psiquiatres, 10 consultes i 2 ambulàncies medicalitzades
* Es garantix la prestació sanitària a totes les poblacions afectades per les inundacions
* L’activitat en urgències hospitalàries i extrahospitalàries es manté amb normalitat en tots els departaments de salut
* La Conselleria de Sanitat està duent a terme una avaluació contínua de riscos epidemiològics en coordinació amb el Ministeri**

El conseller de Sanitat, Marciano Gómez, ha confirmat este matí la posada en marxa de la Unitat d’Assistència Psicològica a les famílies de les persones mortes per les inundacions. En este sentit, el conseller de Sanitat, que ha comparegut en roda de premsa per a informar sobre la situació sanitària després de la DANA, ha traslladat que “esta unitat, activa des de dimecres que ve en les instal·lacions de Fira València, disposarà de 30 psicòlegs i psiquiatres, 10 consultes i 2 ambulàncies medicalitzades, en horari de 09:00 a 19:00 hores”.

A més, el conseller ha assegurat que “totes les poblacions afectades per les inundacions tenen garantida la prestació sanitària”. Referent a això ha destacat que la Conselleria de Sanitat ha restablit l’activitat assistencial en 47 centres de salut dels 57 que es van vore afectats per les inundacions.

L’activitat dels 10 centres que romanen tancats es continua prestant en els punts extraordinaris habilitats en col·laboració amb les administracions locals dels municipis afectats. Quant a les urgències hospitalàries i extrahospitalàries, es manté l’activitat amb normalitat en tots els departaments de salut i s’han anat recuperant progressivament les consultes externes dels hospitals.

Gómez ha recalcat també “l’avaluació contínua de riscos epidemiològics” que està duent a terme la Conselleria de Sanitat, en coordinació amb el Ministeri de Sanitat, el Centre de Coordinació d’Alertes i Emergències Sanitàries (CCAES), l’Agència Espanyola de Seguretat Alimentària, l’Institut Carles III i l’UME. En este sentit, ha confirmat que la Conselleria ha creat la figura del coordinador de camp de Sanitat Ambiental en els municipis afectats per a obtindre una informació “única i uniforme” i poder donar “solucions àgils i dinàmiques” en funció del moment.

Gómez ha volgut recordar les recomanacions ja publicades a través de Salut Pública, incidint en l’ús de mascaretes, protecció ocular, calçat adequat i roba de mànega llarga a totes les persones que treballen en tasques de neteja en les zones afectades. Respecte a les mascaretes, el conseller ha assenyalat que des de la Conselleria de Sanitat s’han subministrat fins ara 800.000 mascaretes per a distribuir en els municipis afectats.

A més, respecte a les recomanacions, ha incidit en la necessitat que qualsevol tipus de ferida ha de ser desinfectada i s’ha d’acudir al centre o punt sanitari, on es determinarà si és necessari o no administrar la corresponent vacuna antitetànica, en funció de la història clínica de vacunació de cada pacient.

**Seguiment proactiu de crònics**

El conseller també s’ha referit a la posada en marxa d’un grup d’atenció telefònica per a la valoració, atenció i seguiment proactiu de pacients crònics de les zones afectades per la DANA, que serà atés per personal sanitari voluntari.

En este sentit, durant la roda de premsa, Marciano Gómez ha volgut agrair a tot el personal sanitari voluntari que s’ha oferit a través del registre de voluntaris activat per la Conselleria, que al cap de 48 hores de la seua creació, ja compta amb més de 20.000 voluntaris. 5.000 d’ells formen part del Servici Valencià de Salut, i se’ls està distribuint en una primera fase perquè ja tenen accés als sistemes d’informació, segons les necessitats dels departaments de salut de les zones afectades.

Amb estes mesures a curt termini, que s’unixen a les ja publicades com l’administració de fàrmacs únicament amb el número de DNI sense necessitat de SIP, renovació automàtica de tractaments de crònics, o el telèfon d’assistència telefònica juntament amb el de Creu Roja per a facilitar l’accés a medicaments, el conseller ha mostrat que la prioritat màxima de la Conselleria de Sanitat és solucionar com més prompte millor els problemes de la ciutadania quant a assistència sanitària es referix, i insistir en les recomanacions de Salut Pública.

Finalment, la Conselleria de Sanitat reitera el seu agraïment a tots els seus professionals sanitaris de Primària, Hospitalària i Emergències, que s’han incorporat voluntàriament, des del primer moment, per a reforçar l’assistència a la ciutadania en els seus llocs de treball o en punts alternatius.

Fecha: 04/11/2024